text: Fem anholdt for voldtægt af kvinde på hotel
  09 februar 2013 kl. 16.04
  Politiet har anholdt fem mænd i sag om påstået gruppevoldtægt på hotel i Vejle. To er løsladt igen.
  Flere mænd har tilsyneladende voldtaget en ung kvinde på et hotel i Vejle natten til lørdag.
  En 20-årig kvinde har lørdag morgen ved halv syvtiden anmeldt forbrydelsen, som politiet nu undersøger nærmere.
  Kvinden blev sendt til undersøgelse på Retsmedicinsk Institut, og samtidig har politifolk afspærret det formodede gerningssted på Hotel Scandic på Flegborg i Vejle.
  Kvinden var i byen om aftenen sammen med bekendte, og i den forbindelse mødte hun nogle mænd på et diskotek.
  Disse mænd havde værelser på hotellet, oplyser lederen af efterforskningen, Carsten Thostrup fra lokalpolitiet i Vejle.
  - Vi har i første omgang anholdt fire mænd. Siden har vi anholdt endnu en, men to af dem er nu blevet løsladt, siger Carsten Thostrup sidst på eftermiddagen lørdag.
  Dermed er tre mænd fortsat i politiets varetægt. Deres skæbne bliver afgjort i løbet af lørdag aften og natten til søndag.
  Politiet skal inden søndag klokken 9.58 tage stilling til, om mændene, som er i begyndelsen af 20'erne, skal fremstilles i grundlovsforhør, eller om de skal løslades.
  